钦定古今图书集成/明伦汇编/交谊典/第065卷 > 《为崔从事福寄尚书彭城公启》前人
## 钦定古今图书集成/明伦汇编/交谊典/第065卷 > 《为崔从事福寄尚书彭城公启》前人

“福启。”福闻雀辞杨馆，常怀宝箧之恩；燕别张巢，永结
雕梁之恋。推诚况物，某有类焉。始者尚书晞发丹山，
腾身紫府。晓趋清禁，则琼树一枝；夜直皇闱，则金釭
二等。人寰莫见，尘路难逢。而某志在讳穷，勇于求益。
辄干皂隶，自露菲葑。宝肆回肠，只期和氏；医门投足永念仓公。果蒙愍彼颛愚，溢为品目。勾萌始达，依周
囿以扬翘；滴沥才分，托灵光而振响。遥轻短羽，骤化
穷鳞。每欲陶冶肺肝，耕耘笔砚，粗调宫征，以谢阳秋，
而义有多涂，情非一概，辞烦转野，意密弥赊。虽途逭
如韩遂之书，反复若葛洪之纸，终无髣髴，可得端倪。
去岁洛阳，获陪良宴，频趋绛帐，累坐青毡。况闻恳拒
台阶，请从藩屏，举郗超之幕画，数阮瑀之军书，悬以
嘉招，形于善谑，何言违阻，复积光阴。潼水千波，巴山
万嶂，接漏天之雾雨，隔嶓冢之烟霜。皓月圆时，树有
何依之鹊；悲风起处，岩无不断之猿。煎向义之初心，
轸怀仁之劲气，窃惟秦镜，当察卫桃。昨伏承拥节浚
郊，建牙隋岸，将求捧币申好，裂裳就涂，接枚叟之馀
光，奉邹生之末座。又复虑旋登殷梦，俄奉周畋，征诏
已行，拜尘无及，徘徊失措，抑郁谁聊？必也华榻长悬，
简书无废，即割任安之席，堪哂无图；负田叔之钤，可
嗟非据。伏惟慎安寝膳，勉护兴居，早秉信圭，速调大
鼎。至于祷祝，实倍等伦，半菽思贮于神仓，一勺愿投
于灵海。道之云远，更开殷浩之函；书不尽言，重洒杨
朱之泪，攀恋感激，不知所裁。伏惟俯赐鉴照，谨启。